日本東北地震，日本又叫東北地方太平洋沖地震，係2011年3月11號當地時間晏晝2點46分18.1秒，發生響日本東北地方外海三陸沖海域嘅地震，黎克特制9.0級，係日本有紀錄咁耐至犀利嘅，而震源就離地面24.4公里。地震連同佢引發嘅海嘯，幾乎將宮城縣、岩手縣同福島縣沿岸城市變做平地，造成日本國內15,854人死（國外2名），3,203人失蹤（國外5名），26,992人受傷（2012年3月8號為止）。另外，地震重引發福島第一核電廠核災。